CELEX: 32020D1143
Language: sk
Date: 2020-07-28 00:00:00
Title: Rozhodnutie Európskej centrálnej banky (EÚ) 2020/1143 z 28. júla 2020, ktorým sa mení rozhodnutie (EÚ) 2020/440 o dočasnom núdzovom pandemickom programe nákupu aktív (ECB/2020/36)

31.7.2020   
               
               
                  SK
               
               
                  Úradný vestník Európskej únie
               
               
                  L 248/24
               
            
         ROZHODNUTIE EURÓPSKEJ CENTRÁLNEJ BANKY (EÚ) 2020/1143
         z 28. júla 2020,
         ktorým sa mení rozhodnutie (EÚ) 2020/440 o dočasnom núdzovom pandemickom programe nákupu aktív (ECB/2020/36)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie, a najmä na jej článok 127 ods. 2 prvú zarážku,
         so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 121 druhý pododsek v spojení s článkom 3.1 prvou zarážkou a článkom 18.1,
         keďže:
         
                     (1)
                  
                  
                     Vzhľadom na výnimočné hospodárske a finančné okolnosti spojené so šírením ochorenia spôsobeného koronavírusom (COVID-19) zriadila Rada guvernérov rozhodnutím Európskej centrálnej banky (EÚ) 2020/440 (ECB/2020/17) (1) nový dočasný núdzový pandemický program nákupu aktív (pandemic emergency purchase programme – PEPP). PEPP zahŕňa všetky kategórie aktív akceptovateľné v rámci rozšíreného programu nákupu aktív (asset purchase programme – APP) Európskej centrálnej banky (ECB), ktorého súčasťou sú program nákupu aktív verejného sektora na sekundárnych trhoch, tretí program nákupu krytých dlhopisov, program nákupu cenných papierov krytých aktívami a program nákupu cenných papierov podnikového sektora.
                  
               
                     (2)
                  
                  
                     Rada guvernérov 4. júna 2020 v súlade so svojím mandátom na zabezpečenie cenovej stability rozhodla upraviť niektoré prvky PEPP. Cieľom týchto úprav je zabezpečiť potrebnú mieru menovej akomodácie ako aj plynulú transmisiu menovej politiky z hľadiska času, jednotlivých tried aktív i jurisdikcií, a tým pomôcť kompenzovať výnimočne prudké a rýchle zhoršovanie očakávaného vývoja inflácie v súvislosti s pandémiou.
                  
               
                     (3)
                  
                  
                     Rada guvernérov sa konkrétne rozhodla navýšiť celkový osobitný rámec PEPP o 600 miliárd EUR na celkových 1 350 miliárd EUR. V reakcii na zníženie inflačnej projekcie počas horizontu projekcií v súvislosti s pandémiou umožní zvýšenie rámca PEPP ešte viac uvoľniť všeobecné nastavenie menovej politiky a podporiť tak podmienky financovania v reálnej ekonomike, predovšetkým v prospech podnikov a domácností. Nákup aktív bude i naďalej prebiehať flexibilne z hľadiska času, jednotlivých tried aktív i jurisdikcií. To umožní účinne tlmiť riziká ohrozujúce plynulú transmisiu menovej politiky.
                  
               
                     (4)
                  
                  
                     Rada guvernérov navyše rozhodla o predĺžení zamýšľaného časového horizontu čistých nákupov v rámci PEPP minimálne do konca júna 2021 alebo v prípade potreby na ešte dlhšiu dobu, a v každom prípade až kým Rada guvernérov nedospeje k záveru, že krízové obdobie spôsobené ochorením COVID-19 sa skončilo. Predĺžením minimálneho časového horizontu nákupov sa obdobie čistých nákupov zosúladí s očakávaným trvaním najprísnejších obmedzení bežnej hospodárskej činnosti spojených s COVID-19 a s tým súvisiacimi slabými inflačnými tlakmi.
                  
               
                     (5)
                  
                  
                     S cieľom zabrániť riziku nežiaduceho sprísnenia finančných podmienok v čase, keď zrejme ešte nedôjde k úplnému zotaveniu z otrasu spôsobeného pandémiou, Rada guvernérov rozhodla, že splatená istina z cenných papierov nakúpených v rámci PEPP sa bude v plnom rozsahu reinvestovať minimálne do konca roka 2022 a že postupná redukcia portfólia PEPP v budúcnosti bude v každom prípade prebiehať riadeným spôsobom, aby nedošlo k ovplyvneniu primeraného nastavenia menovej politiky.
                  
               
                     (6)
                  
                  
                     Rozhodnutie (EÚ) 2020/440 (ECB/2020/17) by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Zmena rozhodnutia (EÚ) 2020/440 (ECB/2020/17)
            Rozhodnutie (EÚ) 2020/440 (ECB/2020/17) sa mení takto:
            
                        1.
                     
                     
                        V článku 1 sa odsek 1 nahrádza takto:
                        
                           „1.   Eurosystém týmto zavádza núdzový pandemický program nákupu aktív (pandemic emergency purchase programme – PEPP) ako samostatný program nákupu aktív. Celkový objem PEPP je 1 350 miliárd EUR. Splatená istina z cenných papierov nakúpených v rámci PEPP sa bude minimálne do konca roka 2022 reinvestovať do nákupov akceptovateľných obchodovateľných dlhových cenných papierov. Postupná redukcia portfólia PEPP v budúcnosti bude v každom prípade prebiehať riadeným spôsobom, aby nedošlo k ovplyvneniu primeraného nastavenia menovej politiky.“
                        
                     
                  
                        2.
                     
                     
                        V článku 5 sa odsek 3 nahrádza takto:
                        
                           „3.   Rada guvernérov prenáša na Výkonnú radu právomoc stanoviť primerané tempo a zloženie mesačných nákupov v rámci PEPP v medziach celkového objemu 1 350 miliárd EUR. Konkrétne sa môže rozdelenie nákupov v rámci PEPP upraviť tak, aby sa umožnilo upravovať distribúciu nákupných tokov z hľadiska času, jednotlivých tried aktív a jurisdikcií.“
                        
                     
                  
         
            Článok 2
            Záverečné ustanovenie
            Toto rozhodnutie nadobúda účinnosť štvrtým dňom po jeho uverejnení v Úradnom vestníku Európskej
               únie.
         
         
            Vo Frankfurte nad Mohanom 28. júla 2020
            
               
                  Prezidentka ECB
               
               Christine LAGARDE
            
         
         
            (1)  Rozhodnutie Európskej centrálnej banky (EÚ) 2020/440 zo 24. marca 2020 o dočasnom núdzovom pandemickom programe nákupu aktív (ECB/2020/17) (Ú. v. EÚ L 91, 25.3.2020, s. 1).